Drie sterf, 8 beseer toe taxi van brug af ryFoto: ER24 Drie mense is dood en agt beseer toe ŉ minibus-taxi Sondag in die vroeë oggendure van ŉ brug in Constantia Kloof in Johannesburg afgetuimel en op sy dak te lande gekom het. Ineke van Huyssteen, woordvoerder van ER24, het gesê die voorval het omstreeks 02:30 gebeur. By paramedici se aankoms op die toneel het daar mense op die grond gelê, terwyl ander op ŉ nabygeleë sypaadjie gesit het. “By nadere ondersoek is daar gevind dat drie mense reeds gesterf het. Agt ander het matige tot ernstige beserings opgedoen,” het sy gesê. Die pasiënte is op die toneel behandel voordat hulle na ŉ hospitaal geneem is. Die oorsaak van die ongeluk is nog nie bekend nie.